Bejaarde vrou se ontbinde liggaam in rivier gekryDie vrou se liggaam word uit die rivier gehaal. Foto: Verskaf Die polisie is op soek na die naasbestaandes van ŉ bejaarde vrou wie se ontbinde liggaam in ŉ rivier tussen kleinhoewes in die Heidelberg-omgewing gevind is. Kapt. Thivhulawi Tshilate, polisiewoordvoerder, het gesê die eienaar van een van die Boschfontein-kleinhoewes het die vrou se liggaam Vrydag in die rivier sien dryf. “Die man was besig om gras te sny toe sy hond na die oewer van die rivier gegaan en vir iets begin blaf het. Die man het ondersoek ingestel en die lyk van ’n vrou gesien wat gesig na onder in die rivier dryf.” Die man het dadelik die polisie ontbied. Polisieduikers van die Noordrand-watervleuel in Benoni het die vrou se liggaam uit die water gehaal. Tshilate het gesê haar liggaam het al te erg ontbind om op te merk of daar sigbare wonde was. Die vermoede bestaan dat die vrou se liggaam tussen vyf en sewe dae lank in die water was. Sy het geen bewys van identiteit aan haar gehad nie. ŉ Nadoodse ondersoek word gedoen om haar ouderdom te bepaal en vas te stel hoe en wanneer sy dood is. Die Heidelberg-polisie doen in dié stadium ŉ geregtelike doodsondersoek. Tshilate het ŉ beroep op die publiek gedoen om na vore te kom as hulle ŉ familielid sou vermis. Volgens Tshilate het die vrou lang, grys hare en is sy omtrent 1,7 meter lank. Sy is donker van gelaat en is goed gebou. Sy is met ’n swart langbroek en bruin bloes met wit kolle aan gevind. Enigiemand met inligting oor die voorval, word versoek om sers. Archibald Mthembi by 016 341 5175 of 082 561 0450 te bel.